Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од К. К. С. од Скопје, поднесена против Општина Карпош, по предметот Барање за пристап до информации од јавен карактер, на 14.08.2023 година, го донесе следното

**Р Е Ш Е Н И Е**

1. Жалбата изјавена од К. К. С. од Скопје, поднесена против Општина Карпош, заведена во Агенцијата под бр.08-304 на 03.08.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## К. К. С. од Скопје, како што е наведено во Жалбата на 27.06.2023 година поднела Барање за пристап до информации од јавен карактер до Општина Карпош, со кое побарала по емаил да и се достави електронски запис од следната информација:

„Градоначалникот Стевчо Јакимовски на 22.11.2021 имаше директна комуникација со граѓаните преку facebook, при што на прашање од граѓанин истакна дека Општината Карпош имала нарачана Студија од ИЗИИС, и напомена „....ИЗИИС ни имаат изработено Студија која вика дека не смеат да се доградуваат и надградуваат...“

При комуникацијата со грашаните, градоначалникот ја повика Горде (на почетокот од своето обраќање при претставување на присутните ја претстави како Гордана), која укажа дека „...Ние во минатото имавме и една студија нарачано од ИЗИИС, 2014..која година беше тоа...“

Оттука, Ве молам да ми ја доставите Студијата изработена од ИЗИИС.

Ве молам горенаведената Студија, т.е. информација од јавен карактер, да ми биде доставена во електронска форма на е-маил katerina.krstevska”gmail.com, т.е. да биде скенирана.“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-304 од 03.08.2023 година.

Агенцијата, преку е-маил заведен под бр.08-304 од 03.08.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 09.08.2023 година до Агенцијата достави допис „Доставување на одговор врска Жалба“ бр.12-4960/9 од 08.08.2023 година, заведен во Агенцијата под бр.08-304. Во дописот е наведено „Во прилог на овој допис Ви го доставуваме одговорот кој е доставен до странката Жалител и Ве информираме дека и покрај сите напори Секоторот Урбанизам при Општина Карпош неможеше да ја пронајде студијата од ИЗИИС 2014.“

На 09.08.2023 година Барателот на информации до Агенцијата достави емаил вo кој наведува: „Ве информирам дека вчера (08.08.2023) во моето поштенско сандаче е оставено Плико испратено од Општина Карпош. .... 1. И покрај моето инсистирање информацијата од јавен карактер да ја добијам на мојот е-маил...Пликото е пратено на мојата адреса на живеење. 2. Одговорот не е целосен, односно јас не барам да се произнесе само Секторот за урбанизам при Општината Карпош, туку самата Општина Карпош да ми ја достави бараната информација. Сигурно друг сектор во рамките на Општина Кaрпош ја има Студијатата од ИЗИИС ( која е информација од јавен карактер и треба да е објавена на интернет страницата на Општината), штом се платени 40000 евра за нејзина изработка.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации до Бараетелот доставил допис насловено „Доставување на одговор на барање“ не постапил согласно член 20 став 1 од Законот за слободен пристап до информации од јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1 и 19 од истиот Закон, е должен да ја информира јавноста со објавување на податоци од негова надлежност....предлог на програми, програми, ставови, мислења, **студии** и други слични документи кои се однесуваат на актите од надлежноста на имателот на информации **соопштенија до јавноста** **за работи преземени од нивната интернет страница** во согласност со законските надлежности, информативни билтени, служени гласила ако се обврска согласно закон и друго.

Што се однесува до наводите на дописот на Имателот на информации дека „и покрај сите напори Секторот Урбанизам при Општина Карпош не можеше да ја пронајде студијата“, Агенцијата му укажува на Имателот на информации дека одговорен за постапување и транспарентно објавување на бараната информација е Општината, а не само Секторот при Општината.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му го достави одговорот од Барањето **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**